《王均章画虞山图》
清代·周榘

中阳山人思超逸，图写江山用金碧。
沧海红尘几度飞，尚有人间留妙迹。
层峦万叠烟雾浮，禅宫道院当山头。
浮屠屹立遥汉外，危石正瞰清溪流。
平桥渡水西林去，草屋茅亭隔烟树。
童子携筇独鹤随，仙人背立溪桥路。
前山矗矗知几重，悬崖怒瀑飞晴虹。
渔舟影没汀树远，牧童声断江天空。
中阳妙手谁复拟，咫尺依稀如万里。
仙岩有路疑可到，便欲振衣凌拂水。
君不见吴山吴水南海堧，随闇老人留七年。
红桥画舫姑苏市，晚稻香粳湖上田。
江山千里总奇绝，我昔思归情惘然。
还君此画一长叹，花外声声啼杜鹃。

作者简介：字于平，号幔亭，江宁（今南京）人。与袁枚（一七一六至一七九七）友善。穷六书源流，一波一磔不苟下。尝登泰岱、游黄山镌名最高岭，手摩扬开母石阙、太室碑以归。多巧思，能于尺绢画江河万里，兼善天文历算。所学穷凿幽隐。卒年六十六。有幔亭集。《小仓山房文集、清画家诗史、中国艺术家徵略》